b'\n_START_ARTICLE_\nSkytesport\n_START_PARAGRAPH_\nSkytesport har historisk sett meget gamle r\xc3\xb8tter, i b\xc3\xa5de sivil og milit\xc3\xa6r sammenheng. Skytesport omfatter skyting med armbr\xc3\xb8st, bue, hagle, pistol og rifle. Det skytes blant annet p\xc3\xa5 pappskiver, leirduer, st\xc3\xa5lm\xc3\xa5l eller figurer av l\xc3\xb8pende vilt. Skytesport var med som \xc3\xb8velse under de f\xc3\xb8rste moderne olympiske lekene i 1896 i Athen. Sporten har siden v\xc3\xa6rt med i alle sommer-OL unntatt 1904 og i 1924. Under Vinter-OL har skiskyting st\xc3\xa5tt p\xc3\xa5 OL-programmet siden 1960. Sporten er oppdelt i en rekke disipliner etter v\xc3\xa5pentype og avstand.\n_START_SECTION_\nIntroduksjon\n_START_PARAGRAPH_\nSkytesporten er samlet sett en av de st\xc3\xb8rste og mest popul\xc3\xa6re idrettene i Norge, og passer for de fleste uavhengig av alder og fysiske begrensninger. For eksempel er para-skyting tilrettelagt for funksjonshemmede. Noen begynner med skyting allerede i 9-10 \xc3\xa5rs alderen, men det blir stadig vanligere \xc3\xa5 begynne med skyting som voksen. Aldersgrense for \xc3\xa5 kj\xc3\xb8pe eget v\xc3\xa5pen varierer etter v\xc3\xa5pentype, men er stort sett 18 \xc3\xa5r for hagle og rifle og 21 \xc3\xa5r for h\xc3\xa5ndv\xc3\xa5pen (pistol og revolver). Noen skytegrener som f.eks. pistolskyting krever nybegynnerkurs f\xc3\xb8r man kan begynne \xc3\xa5 konkurrere. Alle norske skytterorganisasjoner krever ogs\xc3\xa5 en periode med aktivitet f\xc3\xb8r man kan s\xc3\xb8ke politiet om eget v\xc3\xa5penkort._NEWLINE_De mange jegerne og sportsskytterne gj\xc3\xb8r at Norge ligger i verdenstoppen i v\xc3\xa5pentetthet med over 1,3 millioner lovlige skytev\xc3\xa5pen fordelt p\xc3\xa5 omtrent 500.000 registrerte sivile eiere, alts\xc3\xa5 omtrent 30 skytev\xc3\xa5pen per 100 innbygger. Det er over 1000 skytebaner i Norge som drives av skyteklubber. Grunneiere som bor utenfor tettbygde str\xc3\xb8k har dessuten som regel mulighet til \xc3\xa5 drive sporadisk \xc3\xb8velseskyting p\xc3\xa5 egen grunn med mindre lokale politivedtekter sier noe annet.\n_START_SECTION_\nHvordan begynne med skyting\n_START_PARAGRAPH_\nTillatelse til \xc3\xa5 kj\xc3\xb8pe og inneha skytev\xc3\xa5pen kan i Norge gis for godkjente v\xc3\xa5pentyper til bruk for jakt- eller konkurranseskyting. For konkurransev\xc3\xa5pen m\xc3\xa5 man v\xc3\xa6re medlem i en skytterorganisasjon, mens for jaktv\xc3\xa5pen m\xc3\xa5 man ha jegerpr\xc3\xb8ven. Som skytter kan man delta p\xc3\xa5 konkurranser for \xc3\xa5 konkurrere med seg selv eller andre, m\xc3\xb8te opp p\xc3\xa5 organiserte treninger eller drive egentrening for moro skyld.\n_START_SECTION_\nHvem sporten passer for\n_START_PARAGRAPH_\nSkyting er en sport som vektlegger konsentrasjon, presisjon og n\xc3\xb8yaktighet, og hvor idrettsgleden best\xc3\xa5r i \xc3\xa5 treffe m\xc3\xa5let. Man m\xc3\xa5 ogs\xc3\xa5 mestre stress fra konkurransenerver og eventuelle tilskuere. Skyting kan gi bedre konsentrasjon og hum\xc3\xb8r og har med gode resultater blitt tilbudt barn og unge med ADHD. Skyting er en sosial idrett, og erfaring og studier har vist at de som driver med skyting gj\xc3\xb8r det mye p\xc3\xa5 grunn av det sosiale aspektet.\n_START_SECTION_\nSikkerhetsregler\n_START_PARAGRAPH_\nDet er stort fokus p\xc3\xa5 sikkerhet for \xc3\xa5 unng\xc3\xa5 skader under bruk, og alle skytterorganisasjoner har derfor utarbeidet sikkerhetsregler for skytev\xc3\xa5pen, som for eksempel at v\xc3\xa5penet alltid m\xc3\xa5 peke i en sikker retning. Med gode sikkerhetsrutiner er risikoen for ulykker med skytev\xc3\xa5pen sv\xc3\xa6rt liten, og ulykker skjer som regel bare n\xc3\xa5r flere sikkerhetsregler har blitt brutt.\n_START_SECTION_\nKostnadsniv\xc3\xa5\n_START_PARAGRAPH_\nNoe avhengig av skytegren og aktivitetsniv\xc3\xa5 er kostnaden med \xc3\xa5 drive med skyting sammenlignbar med mange andre idretter. Av startkostnader kommer kurs, innkj\xc3\xb8p av v\xc3\xa5pen, v\xc3\xa5penskap og annet tilleggsutstyr, mens av regelmessige driftskostnader kommer ammunisjon, reise, stevneavgifter og periodevis bytting av slitedeler (som f.eks. pipe) grunnet slitasje. I starten er det ofte mulig \xc3\xa5 l\xc3\xa5ne klubbv\xc3\xa5pen. Noen klubber har ogs\xc3\xa5 \xc3\xa5pne rekrutteringsdager hvor man kan pr\xc3\xb8ve skyting ved at klubben s\xc3\xb8rger for utstyr.\n_START_SECTION_\nOppbevaring og transport av skytev\xc3\xa5pen\n_START_PARAGRAPH_\nFor \xc3\xa5 unng\xc3\xa5 tyveri er det i Norge strenge regler for oppbevaring og transport av skytev\xc3\xa5pen som alle v\xc3\xa5peneiere m\xc3\xa5 sette seg inn i. V\xc3\xa5penforskriften krever at skytev\xc3\xa5pen eller en vital v\xc3\xa5pendel oppbevares i bebodd areal p\xc3\xa5 eierens adresse i v\xc3\xa5penskap som er FG-godkjent og at ammunisjon er forsvarlig nedl\xc3\xa5st. Ettersom skytebaner som regel ligger et stykke unna tettbebyggelse m\xc3\xa5 det ofte p\xc3\xa5regnes en del reisetid til skytebanen. Under transport skal v\xc3\xa5pen v\xc3\xa6re tomt for ammunisjon og under forsvarlig tilsyn._NEWLINE_For enklere reise innen EU kan man s\xc3\xb8ke om europeisk v\xc3\xa5penpass. Mange flyselskaper har ogs\xc3\xa5 egne regler for pakking av v\xc3\xa5pen og ammunisjon.\n_START_SECTION_\nBaneskyting\n_START_PARAGRAPH_\nBaneskyting er en samlebetegnelse p\xc3\xa5 flere \xc3\xb8velser innen pistol og rifle hvor m\xc3\xa5let er \xc3\xa5 f\xc3\xa5 s\xc3\xa5 mange poeng som mulig ved \xc3\xa5 treffe en rund skyteskive s\xc3\xa5 n\xc3\xa6r midten som mulig med sakte presisjonsild. Det er stort fokus p\xc3\xa5 presisjon og n\xc3\xb8yaktighet gjennom pusteteknikk, siktebilde og avtrekk. Faste og relativt lange skytetider gir ut\xc3\xb8verne god tid til \xc3\xa5 konsentrere seg for et perfekt skudd. Et eksempel p\xc3\xa5 baneskyting er ISSF-disiplinene for rifle og pistol, men det er ogs\xc3\xa5 mange andre nasjonale og internasjonale disipliner som kan klassifiseres som baneskyting. Skyteavstandene er typisk oppgitt i runde tall som for eksempel 10, 15, 25, 50, 100, 200 eller 300 meter avhengig av v\xc3\xa5pentype og disiplin. Det skytes fra permanente standplasser og med faste skyteprogram og avstander fra konkurranse til konkurranse. Som regel har deltakerne hver sin skyteskive og skyter p\xc3\xa5 linje samtidig med andre skyttere. P\xc3\xa5 grunn av det enkle formatet blir nybegynnere ofte anbefalt \xc3\xa5 starte med baneskyting for \xc3\xa5 l\xc3\xa6re seg grunnleggende skyteteknikk. Baneskyting er en del av de olympiske leker, og en betydelig treningmengde trengs for \xc3\xa5 bli dyktig.\n_START_SECTION_\nFeltskyting\n_START_PARAGRAPH_\nFeltskyting kan vise til flere norske og nordiske \xc3\xb8velser skutt med pistol eller rifle.\n_START_SECTION_\nBenkeskyting\n_START_PARAGRAPH_\nBenkeskyting handler om presisjonsskyting med rifle sittende fra benk med v\xc3\xa5penet i anlegg b\xc3\xa5de foran og bak, og det konkurreres i de to disiplinene gruppeskyting og poengskyting. Benkeskyting arrangeres i Norge av klubber tilsluttet Norges Benkeskytterforbund (NBSF).\n_START_SECTION_\nMetallsilhuett\n_START_PARAGRAPH_\nMetallsilhuettskyting g\xc3\xa5r ut p\xc3\xa5 \xc3\xa5 skyte p\xc3\xa5 st\xc3\xa5lm\xc3\xa5l som skal forestille dyr p\xc3\xa5 forskjellige avstander, og skytes b\xc3\xa5de med luftpistol, svartkruttv\xc3\xa5pen, moderne h\xc3\xa5ndv\xc3\xa5pen og moderne rifler. Arrangeres i Norge av klubber tilsluttet Norges Metallsilhuettforbund (NMF).\n_START_SECTION_\nWestern\n_START_PARAGRAPH_\nWesternskyting eller \xc2\xabCAS\xc2\xbb (Cowboy Action Shooting) er en hurtigskytingskonkurranse med pistoler, rifler og/ eller hagler i varierte l\xc3\xb8yper inspirert av \xc2\xabden gamle vesten\xc2\xbb. \xc3\x98velsene skal gj\xc3\xb8res mot st\xc3\xa5lm\xc3\xa5l p\xc3\xa5 kortest mulig tid med minuspoeng for bom, og arrangeres i Norge av klubber tilsluttet Scandinavian Western Shooters (SWS). Deltakerne bruker cowboy-kallenavn og m\xc3\xa5 kle seg ut passende til epoken.\n_START_SECTION_\nSvartkrutt\n_START_PARAGRAPH_\nSvartkruttskyting g\xc3\xa5r ut p\xc3\xa5 skyting med antikke v\xc3\xa5pen fra svartkruttperioden eller kopier av disse, og arrangeres i Norge av klubber tilsluttet Norsk Svartkruttunion (NSU).\n_START_SECTION_\nParaskyting\n_START_PARAGRAPH_\nI paraskyting konkurrerer ut\xc3\xb8vere med funksjonsnedsettelse i rifle, pistol og hagle, og sporten organiseres internasjonalt av World Shooting Para Sport. Paraskyting for blinde og svaksynte kalles VI-skyting (fra engelsk \xc2\xabVisually Impaired\xc2\xbb), og det brukes elektroniske sikter som gir lydsignal etter hvor man peker i blinken.'